

# COMUNICAT DE PRESĂ

**Prima Evadare revine, în prima duminică după alegeri, cu un număr record de categorii premiate: 23!**

**25.05.2025 După tumultul atâtor runde de alegeri, echipa care organizează de 17 ani ”Prima Evadare”, cel mai mare maraton de ciclism cross-country (Point to Point XCP) din estul Europei, vă invită la o revenire la sport și mișcare alături de comunitate în pădurile din nordul Bucureștiului. Pe traseul binecunoscut, care trece prin locuri istorice și peisaje de vis, startul se va da duminică 25 mai, la ora 10, din fața Academiei de Poliție din Băneasa, iar sosirea va fi la Complexul Astoria din Snagov.**

Sportivii și amatorii, care concurează alături la competiția de 55 de kilometri, al cărei record este de 3.000 de concurenți și la care a participat și o campioană europeană en titre, multiplă campioană mondială și medaliată olimpică, vor beneficia, ca la fiecare ediție, de surprize și numeroase premii. Dacă anul trecut, copiii au fost cel mai mult în atenția organizatorilor prin numeroase activități propuse în afara concursului și mărirea numărului de categorii, la această ediție, este premiată și cea mai mare participare feminină la o competiție de profil din țară. Pentru aceasta, au fost create 7 categorii noi: Feminin 14-19 ani, Feminin 20-29 de ani, Feminin 30-39 de ani, Feminin 40-49 de ani, Feminin peste 50 de ani, Familie Feminin 4-8 ani şi 9-13 ani, traseu de 25 de kilometri, astfel că se va ajunge la un număr record de categorii premiate: 23! În acest fel, crește și numărul categoriilor dedicate copiilor și tinerilor la 8! Iar totalul premiilor în bani, vouchere și trofee trece de 8.000 de euro!

Atmosfera va fi incendiară pe tot parcursul zilei. De fiecare dată, chiar de la linia de start crește adrenalina tuturor, iar celebra poză a concurenților de dinaintea plecării, cu bicicletele ridicate deasupra capului, este emblematică. O amintire pe viață este întreaga cursă, atât pentru concurenți, cât și pentru cei care vor să-i încurajeze pe traseu [primaevadare.ro/spectatori](https://primaevadare.ro/spectatori). Iar la Sosirea de la Snagov, vor descoperi un ”race village”, în care chiar și cei care n-au legătură cu concursul se vor putea distra și relaxa cu muzică și multiple alegeri gastronomice, de la celebrele paste și răcoritoare oferite gratuit concurenților de organizatori, până la posibilitatea de a opta pentru grătare, mici, barbecue, dulciuri, înghețată, bere artizanală și multe alte surprize. Ca și anii trecuți, concurenții mici, care vor avea de parcurs un traseu redus de 25 de kilometri, cu sosire la Palatul Ghica, dar și cei care nu participă la cursă vor avea și ei parte aici de multe evenimente antrenante [primaevadare.ro/activitati-copii](https://primaevadare.ro/activitati-copii).

Pe lângă experiența din ziua respectivă, fiecare concurent va putea câștiga și diferite premii: primele locuri – premii în bani, medalii și trofee, iar ceilalți – tricouri „Top 100” sau de participanți, poziții mai în față la Startul de anul viitor și medalii turnate în metal „Top 500”, tricouri și medalii de Finisher, un kit de participant [primaevadare.ro/pachetul-de-inscriere](https://primaevadare.ro/pachetul-de-inscriere) și premii la tombolele de la finalul concursului. Trofeele, medaliile și tricourile de anul acesta sunt dedicate schimbării Codului Silvic și protejării pădurilor din jurul Capitalei, un demers pentru care organizatorii și comunitatea militează încă de la primele ediții, o dovadă că sportul, atașamentul față de natură și colaborarea cu instituțiile statului pot aduce schimbări.

Sportivii își structurează antrenamentele astfel încât pe 25 mai să fie in formă maximă. Alături de ceilalți cicliști de la Elite, ultimii doi câștigători ai competiției, Emil Dima (Savorya) și Patrick Pescaru (Scott) se vor lupta pentru marele trofeu. La feminin, Suzanne Hillbert (NoMad Merida) țintește a patra victorie! De remarcat, participarea aproape în fiecare an a fostului ciclist profesionist, Alex Ciocan (Giant), care n-a lipsit de la concurs nici când îndeplinea funcția de președinte al Federației Române de Ciclism!

De-a lungul timpului, s-au creat mari rivalități în cadrul numeroaselor categorii de concurs. Una dintre ele este la categoria Companii, care are un regulament special, [primaevadare.ro/concurs/categoria-companii](https://primaevadare.ro/concurs/categoria-companii) și unde Dacia/Renault și Vodafone își dispută la fiecare ediție întâietatea.

Duminică, se așteaptă 2.000 de participanți și se mai pot face înscrieri online până joi 22 mai, iar vineri 23 mai între orele 13-20 și sâmbătă 24 mai între 11-18, se vor putea face la Greenfield Plaza, [primaevadare.ro/program](https://primaevadare.ro/program), de unde se vor ridica și pachetele de înscriere [primaevadare.ro/pachetul-de-inscriere](https://primaevadare.ro/pachetul-de-inscriere). Se recomandă ca cicliștii începători să se documenteze și să facă o recunoaștere a traseului înainte de cursă. Concurenții se pot întoarce de la Snagov în oraș cu autobuze speciale puse la dispoziție de Primăria Capitalei și Societatea de Transport București, linia 447.

La finalul cursei, concurenții vor avea posibilitatea să-și spele şi să-şi cureţe bicicletele în 20 de puncte de oferite de Karcher Romania. Pe traseu vor fi 4 puncte de alimentare şi hidratare și trei pentru rezolvarea micilor probleme tehnice, la Start, Palatul Ghica și Sosire. Și la această ediție, fiecărui participant i se va crea o diplomă cu timpul realizat, ce va putea fi descărcată de pe site și distribuită pe rețelele sociale.

Traseul este pregătit pentru numeroșii participanți care-l vor parcurge. Pietruit, curățat și marcat, acesta este mult mai prietenos ca la primele concursuri. De mai mulți ani s-a creat și o a doua variantă, pentru timp ploios, folosită la unele ediții. Față de cea clasică, aceasta înlocuiește o zonă de câțiva kilometri care ar putea fi cu noroi, cu o alta puțin mai scurtă, cu poteci pietruite, iarbă și asfalt.

**Servicii/facilităţi oferite de către organizatori participanţilor**

* marcare, amenajare şi curăţare traseu – 25 km (copii) / 55 km
* cronometrarea cu 7 timpi intermediari;
* tricouri „Top 100” – oferite celor mai buni 100 de concurenţi;
* medalii turnate în metal „Top 500” – oferite primilor 500 de concurenţi;
* medalii turnate în metal pentru toţi concurenţii care trec linia de Sosire;
* album foto pentru fiecare participant
* o porţie de mancare, tricou, kit de înscriere şi medalie pentru fiecare participant;
* acces gratuit la Sosire, în zona Complexului Astoria, Snagov;
* premii de peste 8.000 de euro;
* categorii de concurs (23): Elite Masculin, Elite Feminin, Feminin 14-19 ani, Feminin 20-29 de ani, Feminin 30-39 de ani, Feminin 40-49 de ani, Feminin peste 50 de ani, Masculin 14-18 ani, Masculin 19-29 de ani, Masculin 30-39 de ani, Masculin 40-49 de ani, Masculin 50-59 de ani, Masculin peste 60 de ani, Gravel, Tandem, Companii, Cuplu, Family Feminin (9-13 ani, părinte/tutore și copil fată), Family Masculin (9-13 ani, părinte/tutore și copil băiat), Familie Feminin (4-8 ani şi 9-13 ani, părinte/tutore și copil fată) – 25 km, Familie Masculin (4-8 ani şi 9-13 ani, părinte/tutore și copil băiat) – 25 km;
* puncte de alimentare și hidratare (4), de încurajare a concurenţilor şi service pe traseu şi la final;
* două zile destinate ridicării pachetelor de concurs (23-24 mai, program: vineri 13–20, sâmbătă 11–18);
* spălătorie de biciclete şi 20 de aparate de curăţat biciclete Karcher - (zona Finiș);
* 12 - puncte de control;
* cronometrarea cu 5 timpi intermediari
* 3 drone pentru filmări;
* un elicopter pentru filmări aeriene şi monitorizarea cursei;
* 3 echipaje de urgenţă / prim ajutor pe traseu și la Sosire;
* 11 echipaje de poliţie;
* Echipa de 300 de voluntari;
* o echipă de filmare;
* 20 de fotografi oficiali;
* garderobă – maşină specială destinată transportării obiectelor / hainelor de la Start către Finiş; film cu obiectivele istorice şi prezentarea punctelor de agrement și a obiectivelor turistice de pe traseu https://primaevadare.ro/obiectivele-turistice-de-la-prima-evadare/ ;
* filmul evenimentului.

De la înființare, “Prima Evadare” şi-a propus să promoveze un stil de viaţă sănătos, atragând atenţia asupra posibilităţii de a face mişcare pe traseele din pădurile din nordul Capitalei şi accentuând importanţa curăţirii şi ecologizării lacurilor şi lizierelor de pădure. Organizatorii sunt implicați și în elaborarea unei Hotărâri de Guvern, împreună cu alte organizații, pentru marcarea și omologarea permanentă a traseelor de bicicletă și integrarea lor în legislație, în acest moment fiind un vid legislativ în domeniu. La începutul acestei primăveri, ei au reușit, împreună cu autoritățile, să deschidă pentru public primele trei trasee de biciclete în Pădurea Băneasa, în lungime de 17 kilometri.

Nu în ultimul rând, evenimentul are şi o componentă ecologică. În etapa de pregătire a competiției, împreună cu voluntarii și primăriile localităților apropiate, s-au curățat de deşeuri drumurile și potecile ce urmează a fi parcurse de concurenți. În același timp, organizatorii fac demersuri pentru protejarea pădurilor, lacurilor, monumentelor sau a altor elemente naturale sau turistice de pe traseu.

Evenimentul este organizat cu sprijinul partenerilor instituționali și al sponsorilor care susțin mișcarea, comunitatea, sportul și protecția mediului: **Dacia, BikeFun, CST, Karcher, Temad, Merida, Bergenbier Fresh, Chio, Science in Sport, Motul, Primăria Capitalei, Creart, Ministerul Mediului, Apelor și Pădurilor, Consiliul Județean Ilfov, Ministerul Transporturilor, Cercetașii României și Asociația de Dezvoltare Intercomunitară pentru Transport Public București-Ilfov.**

Pentru detalii suplimentare puteţi accesa [www.primaevadare.ro](https://www.primaevadare.ro/).

Doina Țiței, Clubul Sportiv NoMad Multisport

Telefon: 0721555313

Email: info@nomadmultisport.ro